Suid-Soedan en die gevaar van ŉ volksmoordVredeswerkers van Kamodja vergader by die militêre lugmagbasis in Phnom Penh. 382 van hulle het in Junie veilig tuis gekom na die voltooiing van hulle jaarlange VN-vredesveldtog in Mali en Suid-Soedan. Foto: AP Photo/ Sovannara /www.africannewsagency.com Die president van Suid-Soedan, Salva Kiir, het die jongste beskuldigings van die uitwissing van etniese groepe in die land ontken. ŉ Afvaardiging van die Verenigde Nasies hou egter vol die uitwissing is so erg dat ŉ volskaalse volksmoord in Suid-Soedan se toekoms lê. Die afvaardiging het die laaste tien dae die dreigende volksmoord in Suid-Soedan te ondersoek in dié land met 64 etniese groepe. Suid-Soedan se probleme het in 2013 begin, toe president Kiir sy adjunk, Riek Machar, afgedank het. Die regering van nasionale eenheid het slegs drie maande lank regeer. Dit het tot ŉ gewelddadige konflik gelei tussen die Dinka’s, die etniese groep waaraan president Kiir behoort en die Nuer, die etniese groep waaraan Machar behoort. Ander kleiner etniese groepe, wat oor die jare in stryd met die Dinka’s was, is nou opnuut by die etniese geweld betrek. Dit is juis dié groeperinge wat, volgens die VN se afvaardiging, die risiko loop om uitgewis te word. Die Amerikaanse regering het intussen gevra vir ŉ embargo op die verkoop van enige wapens aan enige instansies binne Suid-Soedan, weens die vrees dat die wapens in die uitwissing van etniese groepe gebruik kan word. Die VN se veiligheidsraad is ook versoek om resolusie 2304 in werking te stel. Ingevolge die resolusie sal ŉ gewapende mag ontplooi word, wat kan optree teen enige gewapende groepe wat onskuldige mense bedreig. Die regering van Suid-Soedan sleep egter hul voete en werk nie voldoende saam met die Verenigde Nasies nie. Die president, soos vroeër genoem, ontken steeds daar is enige vorm van etniese geweld in die land. Die president se ontkenning is egter nie die enigste gevaarlike retoriek wat leiers in Suid-Soedan tans uiter nie. Uitlatings oor die minderwaardigheid van sekere etniese groepe en wraakaanvalle kom algemeen voor. Gewapende militante jeuggroepe is besig om etniese minderhede met geweld uit sekere streke te verdryf. Meer as ŉ miljoen mense het oor die laaste drie jaar uit Suid-Soedan gevlug. Minstens 4 000 mense het volgens berekenings elke dag die grens na Uganda oorgesteek. Teen September het bykans 40 000 vlugtelinge na Ethiopië gevlug en 57 000 na die Kongo. Die situasie in Suid-Soedan herinner baie aan die etniese volksmoord in Rwanda 12 jaar gelede. In daardie tyd het die VN weinig gedoen en dit kon, weens burokrasie, eintlik weinig doen om onskuldige mense te beskerm. Dit sal ŉ klad op die naam van internasionale menseregte wees indien etniese minderhede in Suid-Soedan uitgemoor word weens daardie selfde burokrasie.